
Dintre toate instrumentele pentru care a compus Mozart, pianul ocupă de departe locul 
cel mai important. Nu doar cantitatea lucrărilor şi calitatea lor îndreptăţesc o asemenea 
afirmaţie, ci şi rolul pe care l-a avut acest instrument în viaţa sa. Prin el şi-a câştigat existenţa, 
ca pianist concertist, ca improvizator de geniu, ca dascăl. Astăzi creația sa pentru pian ocupă 
un loc privilegiat în stagiunile celor mai importante săli de concert ale lumii. Dar, în ultimii 
ani, problemele legate de interpretarea sa au stârnit aprige controverse în breasla pianiştilor şi 
în cea a muzicologilor. În esenţă, ele se pot reduce la întrebarea: poate pianul modern al erei 
Steinway să redea idiomurile limbajului mozartian, în toată complexitatea şi diversitatea lor? 
Întrebarea este justificată, dacă ne gândim la diferenţele care există între instrumentele epocii 
în care a compus Mozart şi cele pe care cântă pianistul zilelor noastre. Deja în 1892, la o sută 
de ani de la moartea lui Mozart, Anton Rubinstein conştientizează acest fapt, afirmând: „Cred 
că instrumentele fiecărei epoci aveau timbruri şi efecte pe care nu le putem reda pe pianul din 
zilele noastre, că fiecare compoziţie îşi poate exercita deplina influență doar pe instrumentul 
pentru care a fost gândită, aşa încât, pe instrumentele din zilele noastre sună mai degrabă 

dezavantajate.” In timpul care s-a scurs de la această constatare, diferențele s-au accentuat și 


mai mult. Este binecunoscut şi faptul că una dintre caracteristicile creației mozartiene este 


* Lucrare prezentată la simpozionul organizat în cadrul Festivalului internațional Mozart, editia a XVIII-a, Cluj- 
Napoca, 2008. 

10 Ich denke, daß die Instrumente aller Zeiten Klangfarben und Effecte hatten, die wir auf dem heutigen Clavier 
nicht wiedergeben können — Daß die Compositionen je nach den vorhandenen Instrumenten gedacht wurden und 
nur auf diesen ihre vollgültige Wirkung ausüben konnten, also auf dem heutigen Clavier gespielt eher 


unvorteilhaft erklingen.“ cf. Malcolm Bilson: The Myth of the Authentic Pianoforte, Der Mythos vom originalen 
Pianoforte, Der Pianist Malcolm Bilson über ein altes und immer junges Thema, PianoNews 1/2004. 

adecvarea scriiturii la posibilităţile interpreților şi ale instrumentelor pentru care el compunea. 
Se pune astfel problema în ce măsură instrumentul modern deturnează sau denaturează 
mesajul expresiv vizat de compozitor şi în ce măsură şi prin ce mijloace o asemenea eventuală 
denaturare ar putea fi evitată. 

Un prim aspect pe care îl avem în vedere este diferenţa de timbru dintre cele două 
instrumente — fortepiano-ul celei de a doua jumătăţi a secolului XVIII şi pianul modern. Deşi 
nu putem pune semn de egalitate între instrumentele unei anumite perioade, fiecare având 
caracteristici distincte în planul timbrului şi al posibilităţilor dinamice, totuşi anumite trăsături 
sunt comune şi vom încerca să le analizăm, prin comparaţie. Sunetul pianului modern este 
mai lung, registrul grav este mult mai sonor şi efectul pedalei forte este mult mai puternic. 
Trebuie menţionat faptul că pianele din secolul XVIII aveau o pedală care se împingea în sus 
cu genunchiul, având un efect asemănător cu cel al pedalei forze din zilele noastre, dar mult 
mai redus. Bineînţeles, dimensiunile pianelor moderne, cadrul metalic, corzile încrucişate şi 
materialul din care este făcut ciocănelul produc un sunet mult mai amplu şi mai dens, l-am 
putea numi mai întunecat. La aceasta, se adaugă diferenţele de acordaj, pianele moderne fiind 
acordate între 442 şi 445 Hz, faţă de 430, acordajul cel mai frecvent în epoca lui Mozart. 

Să încercăm să analizăm consecinţele acestor diferenţe asupra modalităţilor de redare 
a limbajului pianistic mozartian. Durata mai mare a sunetului favorizează cantabilitatea şi este 
un avantaj în părţile lirice, care au ca model cântul vocal de tip arie, necesitând o utilizare 
preponderentă a legato-ului. Dar, aceeaşi durată, devine un dezavantaj, atunci când încercăm 
să redăm declamația, atât de specifică stilului instrumental mozartian, impregnat de spiritul 
dramatic al operei, genul său preferat. Virtuţile declamatorii ale scriiturii sale conferă un rol 
mult mai important articulației, față de ceea ce ne-a obişnuit stilul interpretativ al pianiştilor 
sfârşitului de secol XIX şi al primelor decenii ale secolului XX. Presupusa neputinţă a 
pianului modern de a reda bogăţia articulației mozartiene, semnificaţia ei în planul expresiei, 
este principalul argument al promotorilor interpretării istorice, sau istoric informate, de a 
recurge la instrumentele de epocă, singurele în opinia lor, capabile să nu denatureze sensurile 
muzicii mozartiene. 

Un alt palier al interpretării, care are de suferit de pe urma diferențelor mai sus 
amintite, este cel al dinamicii. Este greu să rezişti tentaţiei unor sonorități ample, pe care le 
favorizează pianul modern, mai ales în acele părți care imită sonoritatea orchestrei sau în 
părțile de mare dramatism din piesele sau din secțiunile scrise în tonalități minore, cu atât mai 


mult cu cât principiul contrastului de expresie este emblematic pentru întreaga creație 

mozartiană. În opinia apărătorilor instrumentelor de epocă, pianul modern exacerbează 
contrastele dinamice, afectând astfel unitatea şi integritatea operei. 

Acordajul mai înalt al pianelor moderne aduce, de asemenea, modificări ale expresiei. 
Conform teoriei afectelor, dominantă încă în estetica celei de a doua jumătăți a secolului 
XVIII, fiecare tonalitate este purtătoarea unei anumite expresii, este recomandată pentru a 
reda o anumită stare afectivă. Prin schimbarea acordajului, tonalitățile îşi schimbă valenţele 
expresive, aşa încât, lucrări scrise într-o anumită tonalitate nu vor mai exprima afectele vizate 
inițial de către compozitor. 

În esenţă, opinia lui Anton Rubinstein, ca şi cea a reprezentanţilor curentului istoric, 
conţine un adevăr indiscutabil. Dar tot atât de evident este şi faptul că în zilele noastre, 
condiţiile în care se desfăşoară viața muzicală, în care au loc concertele, nu mai permit 
utilizarea instrumentelor de epocă, decât într-o măsură destul de redusă. Dacă o orchestră care 
cântă cu instrumente vechi sau copii ale acestora, se poate asculta într-o sală de o mie de 
locuri, fără ca claritatea perceperii muzicii să aibă de suferit, cu totul altfel stau lucrurile în 
cazul unui fortepiano. Într-o sală mică, de 200-300 de locuri, sau într-un studio de înregistrări, 
el îşi poate pune în valoare calitățile, valenţele expresive, dar într-o sală mai mare, se aude 
foarte încet şi multe din detaliile interpretării, la care, pe bună dreptate fortepianiştii ţin atât de 
mult, se pierd, devin imperceptibile. Aşa încât, pentru că nu dorim să renunțăm să cântăm şi 
să ascultăm muzica pentru pian a lui Mozart, vom încerca să propunem câteva modalităţi prin 
care s-ar putea reda pe instrumentele contemporane, mesajul pe care Mozart ni-l transmite 
prin muzica sa. 

Pentru a întrevedea soluțiile, trebuie mai întâi să înţelegem rolul pe care îl are fiecare 
parametru în configurarea expresiei. 

Mozart acordă atenție timbrului mai ales în cazul instrumentelor de suflat, al celor cu 
coarde şi al vocii umane. În scrisorile în care relatează despre piane nu face referiri decât la 
chestiuni de mecanică, la posibilitatea de a cânta legato sau egal, forte sau piano. Într-o 
scrisoare din 12 iunie 1778, afirmă: „Ea (vocea umană) este imitată nu numai de 
instrumentele de suflat, dar şi de instrumentele cu coarde sau de pian”.!! Am remarcat faptul 
că, în muzica sa pentru pian, Mozart aduce deseori elemente de scriitură specifice unor genuri 
vocale, orchestrale sau teatrale. Putem deduce aşadar că timbrul pianului, ca mijloc de 


expresie, nu l-a preocupat în mod deosebit. El a apelat mai degrabă la virtuțile mimetice ale 


i W. A. Mozart, Scrisori, Editura Muzicală, Bucureşti, 1968, p. 75. 

instrumentului. De aceea, credem că pianistul contemporan nu trebuie să-şi propună imitarea 
timbrului instrumentelor de epocă; el poate fi într-o măsură mult mai mare fidel spiritului 
mozartian, dacă nu-şi îngrădeşte fantezia coloristică, ci o pune în slujba realizării sonorităților 
pe care Mozart le sugerează prin scriitură — ale diferitelor instrumente ale orchestrei sau ale 
diferitelor timbruri vocale. 

În privinţa dinamicii, două componente ale interpretării impun o atenţie deosebită din 
partea pianiştilor contemporani, ca o consecință a schimbărilor survenite în sonoritatea 
pianului modern. Prima constă în dozarea raportului între registre. La fortepiano, în registrul 
grav, sunetul este plin, dar mult mai scurt şi nu acoperă vocile din sopran, aşa încât nu este 
nevoie de un cânt foarte diferențiat ca greutate a celor două braţe. La pianele contemporane, 
mâna stângă trebuie să cânte în permanenţă cu mai puţină greutate, cu o articulație mai scurtă, 
aproape mereu în nonlegato. 

Al doilea aspect care impune o atenţie deosebită este utilizarea pedalei forte. E de dorit 
să se urmărească efectul pedalei fortepiano-ului şi să fie apăsată doar în anumite momente, 
care necesită o pronunție mai specială — disonanţe sau note importante în desfăşurarea liniei 
melodice — ea având în acest caz un rol asemănător cu cel al vibrato-ului la instrumentele cu 
coarde. Utilizată însă în spiritul muzicii romantice, al unei pianistici de tip chopinian sau 
lisztian (fenomen încă destul de frecvent), va impieta asupra limpezimii articulației, element 
esenţial al discursului mozartian. 

Articulația, importanţa ei în descifrarea sensurilor muzicii lui Mozart, este principalul 
argument al respingerii de către fortepianişti a utilizării pianului modern pentru redarea 
muzicii secolului XVIII. Conform opiniei lor, pianul modern nu poate articula corespunzător 
cerințelor epocii, ducând implicit la denaturarea sensurilor şi a mesajului acestei muzici. 
Argumentul principal în susținerea acestei afirmaţii îl constituie diferenţa esențială în evoluţia 
sunetului pe cele două instrumente. Pe pianul mozartian, sunetul descreşte imediat ce 
ciocănelul a lovit corzile, în timp ce pe pianul modern sunetul are întâi o uşoară creştere şi de 
abia apoi urmează diminuarea intensității. Aceasta face ca anumite jocuri fine de nuanţe, acele 
rapide decrescendo-uri care ţin de microdinamica motivelor, de dicția muzicală, să fie foarte 
greu de realizat. Un exemplu în acest sens sunt structurile melodice care conţin formule de 
câte două sunete legate, acele motive suspin, care presupun întotdeauna un accent pe primul 
sunet şi o scurtare şi descreştere a intensității celui de al doilea. La pianul modern, al doilea 
sunet din arcul de /egato, dacă este cântat prea încet sau prea scurt, există riscul să nu se mai 


audă, întrucât intensitatea primului este încă prea mare. Dar, având în vedere dimensiunile 

sălilor în care au loc concertele în ziua de azi, acest efect este mult diminuat de amploarea 
spaţiului în care se propagă sunetul. 

Credem că, folosind cu pricepere resursele pianului modern şi ţinând cont de efectul 
pe care sunetul său îl are, în funcție de dimensiunea sălii în care este plasat, un bun pianist 
poate reda bogăţia articulației mozartiene şi semnificaţiile sale expresive, chiar şi pe acest 
instrument. 

Exemplu muzical: Sonata în Do major, KV 279, Tema |, 

1 — în interpretarea lui Robert Levin — fortepiano — copie după un instrument fabricat 
de Johann Andreas Stein, acordat /a — 430 Hz. 

2 — în interpretarea lui Daniel Barenboim — pian de concert Steinway. 

Rămâne problema acordajului, care schimbă culoarea şi încărcătura afectivă cu care 
este învestită fiecare tonalitate. O piesă gândită în re minor, spre exemplu, o ascultăm astăzi 
de fapt în re diez minor, raportat la momentul când a fost scrisă. Este o cu totul altă expresie. 
Dar, oare mutaţiile produse în psihicul oamenilor, în cei mai bine de 200 de ani scurşi de la 
crearea acestor piese, nu sunt direct proporționale cu schimbările produse în acordajul 
instrumentelor? Oare nu sunt aceste schimbări în acordaj o consecinţă a acestor mutații? Dacă 
da, înseamnă că percepția noastră este comparabilă cu cea a ascultătorilor contemporani lui 
Mozart. Bineînţeles, acestea sunt supoziţii, sunt speculaţii; oricât am fi tentaţi să ne jucăm de- 
a tunelul timpului, nu putem face afirmaţii categorice despre lucruri imposibil de cuantificat, 
care ţin de latura misterioasă, transcendentală a muzicii şi a psihicului uman. Un lucru însă e 
cert — astăzi, în acordajul modern, percepem re minorul ca având aceeaşi încărcătură tragică 
pe care o indică tratatele secolului XVIII. 

Încercăm astăzi să reconstituim un limbaj care a fost convingător acum 200 de ani şi 
prin el să atingem sensibilitatea omului contemporan. Avem la dispoziție o serie de surse de 
informare despre acest limbaj, despre simbolurile sale şi despre felul în care el trebuia rostit. 
Tratatele secolului XVIII — în mod special cel al lui Leopold Mozart şi cel al lui Carl Philipp 
Emanuel Bach — şi instrumentele de epocă sunt esenţiale în acest sens. În zilele noastre, 
aproape toți marii pianişti sunt de acord că utilizarea instrumentelor de epocă este o sursă de 
cunoaştere, care ne poate îmbogăţi şi nuanţa percepţia acestei muzici. Daniel Barenboim este 
de părere că „munca celor mai buni muzicieni ai acestui domeniu ne-a adus un vast teren de 
meditație, mai ales în ceea ce priveşte necesitatea articulării cu maximum de claritate a 
muzicii secolului XVIII. [...] Muzicienii valoroşi care s-au ocupat de instrumentele originale, 


nu s-au concentrat în primul rând la utilizarea lor, ci au experimentat şi cercetat prin ele 

posibilitățile de cunoaştere a expresiei pe care aceste instrumente o produceau în secolul 
XVIII e 

Bineînţeles, problema pe care am ridicat-o aici este mult mai vastă, am încercat doar 
să atingem câteva aspecte care susțin ideea unui compromis. Cunoaşterea posibilităților 
expresive ale instrumentelor pentru care a fost creată o anumită muzică este, credem, la fel de 
importantă ca şi cunoaşterea formei sau a limbajului său armonic. Și ideal este să cunoşti 
acest instrument prin proprie experiență, nu doar din descrieri sau înregistrări. Cunoscându-i 
calitățile şi limitele, vei înțelege mai bine muzica ce i-a fost dedicată. Astfel, ne este înlesnit 
efortul de a traduce idiomurile acelei muzici pe instrumentul modern, în încercarea de a 


comunica ascultătorului contemporan un mesaj trimis acum mai bine de 200 de ani. 


12 ich glaube, dass die Arbeit der besten Musiker auf diesem Gebiet uns allen viel Stoff zum Nachdenken 


gegeben hat, insbesondere was das Bedürfnis betrifft, die Musik des 18. Jahrhunderts so klar wie möglich zu 
artikulieren. [...] Gute Musiker die sich mit Originalinstrumenten beschäftigt haben, haben sich nicht 
ausschließlich auf dem Gebrauch solcher instrumente konzentriert, sondern haben mit ihnen experimentiert und 
versucht, Verwendbarkeit des Ausdrucks zu erforschen, den diese Instrumente im 18. Jahrhundert erzeugten.“ 
Daniel Barenboim: Die Musik-mein Leben, List Taschenbuch, München 2002, p. 297. 

